Takasugi Shinsaku

Kehidupan awal 
Takasugi Shinsaku dilahirkan di bandar istana Hagi, ibu kota Domain Chōshū (kini Wilayah Yamaguchi) sebagai anak sulung Takasugi Kochūta, seorang samurai pangkat sederhana, dan ibunya Michi (道). Beliau mempunyai tiga adik perempuan bernama Tomo (智), Sachi (幸) dan Mei (明). Pada usia sepuluh tahun, beliau dijangkiti cacar, tetapi pulih.

Takasugi memasuki Shōka Sonjuku, sekolah persendirian terkenal Yoshida Shōin, dan menumpukan diri kepada pemodenan tentera Chōshū, menjadi pelajar kesayangan Yoshida. Pada 1858, beliau memasuki Shōheikō, sebuah sekolah tentera di bawah kawalan langsung shōgun di Edo. Ketika gurunya ditangkap semasa Pembersihan Ansei pada 1859, Takasugi menziarahinya di penjara; Shōin kemudiannya dihukum mati pada 21 November 1859. Pada Disember 1859, atas arahan puaknya, Takasugi kembali ke rumah.

Pada Januari 1860, Takasugi berkahwin dengan Inoue Masa (1845–1922), anak kedua pegawai Yamaguchi, Inoue Heiemon, yang juga rakan bapanya. Masa dikatakan wanita tercantik di wilayah Suō dan Nagato. Perkahwinan mereka diatur oleh ibu bapanya, dengan harapan Takasugi melupakan kematian gurunya dan menumpukan diri kepada kehidupan baru.

Bagaimanapun, pada April 1861, Takasugi meninggalkan rumah untuk latihan tentera laut di kapal perang Heishinmaru, dan berangkat ke Edo. Pada September tahun yang sama, beliau meneruskan pengajian di wilayah Tōhoku, di mana beliau berhubung dengan tokoh-tokoh seperti Sakuma Shōzan dan Yokoi Shōnan.

 Pengalaman luar negara 
Walaupun masih muda, Takasugi merupakan tokoh berpengaruh di Chōshū sebagai salah seorang penyokong paling tegas dasar tutup pintu negara dan mengusir orang asing dari Jepun.

Walaupun Jepun mengamalkan dasar tutup pintu semasa zaman Edo, pada tahun 1862 Takasugi diarahkan oleh wilayahnya untuk pergi secara rahsia ke Shanghai, Empayar Qing bagi menyiasat keadaan dan kekuatan kuasa-kuasa Barat. Lawatan Takasugi bertepatan dengan Pemberontakan Taiping, dan beliau terkejut melihat kesan imperialisme Eropah terhadap empayar China.

Setelah kembali ke Jepun, Takasugi yakin bahawa Jepun perlu memperkukuh dirinya supaya tidak dijajah oleh kuasa Barat atau mengalami nasib yang sama seperti Empayar Qing. Pandangan ini selari dengan gerakan Sonnō Jōi ('usir orang barbar dan hormati Maharaja'), yang mendapat sokongan daripada golongan pahlawan radikal dan bangsawan istana. Idea-idea Takasugi mendapat sokongan kuat di Chōshū dan beberapa bahagian lain di Jepun. Beliau juga terlibat dalam serangan ke atas kedutaan British di Edo pada 31 Januari 1863.

 Pembentukan Shotai dan Kiheitai 
Takasugi memperkenalkan konsep bantuan tentera tidak rasmi (shotai) yang membenarkan orang biasa menyertai ketenteraan, berbeza dengan sistem feudal di mana hanya samurai dibenarkan memiliki senjata. Dalam unit ini, jawatan dan kenaikan pangkat tidak bergantung kepada status sosial, walaupun majoriti tetap samurai. Beliau memanfaatkan kekayaan golongan pertengahan seperti pedagang dan petani untuk menguatkan kekuatan tentera tanpa membebankan kewangan domain. Pada Jun 1863, Takasugi menubuhkan unit khas Kiheitai di bawah komandannya sendiri dengan 300 anggota, separuh daripadanya samurai. Semasa menyembunyikan diri daripada pembunuh, beliau juga menjalin hubungan dengan seorang geisha pemuzik shamisen bernama O-Uno.

 Krisis dalaman dan luaran 
Pada Jun 1863, Chōshū menembak kapal perang Barat di Selat Shimonoseki, lalu pada musim panas berikutnya, tentera Britain, Perancis, Belanda dan Amerika menyerang pelabuhan utama Chōshū, Shimonoseki. Takasugi Shinsaku ditugaskan mempertahankan bandar itu. Pada Ogos 1863, rampasan kuasa anti-Chōshū di Kyoto melemahkan pengaruh politik Chōshū, dan konflik dalaman di Kyohoji menyebabkan beberapa pegawai terbunuh serta Takasugi hampir dihukum seppuku tetapi akhirnya dibebaskan.

Pada 1864, selepas serangan tentera Barat ke atas Shimonoseki dan pendaratan marin Perancis, Takasugi dipanggil semula untuk menguruskan rundingan damai dan reformasi tentera. Beliau menyedari bahawa menghadapi kuasa Barat secara langsung mustahil, jadi beliau menstruktur semula militia Kiheitai menjadi unit senapang moden, memperkenalkan latihan taktik Barat, dan mempromosikan dasar lebih bersifat damai terhadap Barat.

Apabila diserang semula oleh tentera Bakufu pada musim luruh 1864, Takasugi bersama pengikutnya melarikan diri ke Kokura, Kyūshū, dan merancang serangan terhadap kumpulan konservatif Chōshū. Perang saudara Chōshū bermula Januari 1865, dan Takasugi berjaya memenangi konflik itu dengan bantuan Katsura Kogorō menjelang Mac 1865. Beliau terus memperkukuh Chōshū dengan tentera moden dan persenjataan Barat.

Reformasi dan strategi Takasugi membolehkan Chōshū menewaskan tentera Bakufu dalam ekspedisi kedua pada Jun 1866, menjadikan domain kecil itu memiliki kekuatan tentera yang luar biasa. Kejayaan ini menjejaskan kredibiliti tentera Bakufu, mempengaruhi domain lain untuk bekerjasama, dan akhirnya menyumbang kepada kejatuhan Tokugawa Bakufu serta permulaan Pemulihan Meiji pada 1868.

 Kematian 
Takasugi Shinsaku tidak sempat menyaksikan kejayaannya apabila tuberkulosis yang dialaminya semakin teruk pada Oktober 1866. Beliau dipindahkan ke kediaman pengurus bar Hayashi Sankuro, dijaga oleh kekasihnya O-Uno dan biarawati serta penyair Nomura Bōtō. Pada Februari 1867, isteri Takasugi, Masa, dan anak mereka yang berusia tiga tahun, Tōichi, datang menziarahinya. O-Uno meninggalkan tempat itu untuk tidak mencemarkan nama Takasugi dan menjadi biarawati dengan nama Tani Baisho, tetapi kemudian dipanggil kembali oleh Masa untuk menjaga Takasugi sehingga beliau meninggal dunia pada 17 Mei 1867.

Menurut wasiatnya, Takasugi dikebumikan berhampiran kem Kiheitai di Gunung Kiyomizu, Yoshida. Setahun selepas kematiannya, cita-citanya menumbangkan Keshogunan Tokugawa tercapai dengan Pemulihan Meiji. Yamagata Aritomo menghadiahkan pondok beratap lalang Murin-an kepada Baisho untuk tinggal dan menjaga kuburnya. Anak Takasugi, Tōichi diasuh oleh Kido Takayoshi dan isterinya pada 1871. Pada 1884, rakan-rakannya termasuk Yamagata Aritomo, Yamada Akiyoshi, Itō Hirobumi dan Inoue Kaoru membina tempat bertapa Tōgyō-an berhampiran kuburnya, di mana Baisho tinggal sehingga kematiannya pada 1909. Kubur Takasugi kemudian diiktiraf sebagai Monumen Bersejarah Negara pada 1934.

 Legasi 
Takasugi Shinsaku dianggap tokoh penting pada awal Pemulihan Meiji dan, terkenal bukan sahaja kerana kepakaran ketenteraannya tetapi juga kerana kebolehannya dalam politik. Bagaimaanpun, beliau meninggal dunia pada usia muda, 28 tahun, dan tidak sempat menjadi salah seorang pemimpin terkenal Jepun pada era Meiji. Ramai daripada rakan dan pengikut Takasugi kemudian menjadi anggota genrō, iaitu oligarki Meiji, sekumpulan negarawan kanan yang menjadi golongan pemerintah Jepun.

Di bandar kelahirannya, Hagi di Yamaguchi, barat daya Jepun, Takasugi masih diingati sebagai wira yang mistik dan bertenaga, yang menumpukan segala usaha untuk membuka jalan kepada pemodenan, pembaratan, dan pembaharuan, bukan hanya dalam bidang ketenteraan, tetapi juga dalam hal politik dan sosial.

 Catatan 

 Rujukan 


  (US).

  OCLC 413111

 Pautan luar 

National Diet Library Bio & Photo
About Takasugi Shinsaku (Japanese)

Category:Kelahiran 1839
Category:Kematian 1867
Category:Tokoh Pemulihan Meiji
Category:Samurai